New Jersey ndalon dënimin me vdekje
Asambleja e Përgjithshme e Kombeve të Bashkuara miratoi një moratorium mbi dënimin me vdekje me synimin përfundimtar për ta eliminuar k
New Jersey është shteti i parë amerikan në mbi 4 dekada që ndalon dënimin me vdekje. Guvernatori Jon Corzine e nënshkroi ligjin e ri të hënën. "Mendoj se ky është veprimi i duhur, pasi është i moralshëm, e ndjej në zemër dhe në shpirt, për këtë arsye e shoh si të tillë." Masa e re shpëton nga ekzekutimi 8 të dënuar me vdekje në New Jersey, përfshirë Jesse Timmendequas, i dënuar më parë për krime seksuale dhe për vrasjen e 7-vjeçares Megan Kanka në vitin 1994. Kjo çështje çoi në miratimin e Ligjit të Meganit, i cili u kërkon agjencive të rendit të njoftojnë publikun nëse në atë komunitet jetojnë persona të dënuar më parë për krime seksuale. Babai i Meganit, Richard Kanka, shprehu zemërim për këtë vendim të ligjvënësve të New Jerseyt. "Ajo u mbyt, u përdhunua pas vdekjes dhe trupi iu hodh në një park. Nëse ky nuk konsiderohet si një akt i urryer dhe i pështirë, nuk di se çfarë mendojnë këta njerëz." Kundërshtarët e dënimit me vdekje e kanë përshëndetur vendimin e New Jerseyt. Ndër ta është Motra Helen Prejean, autore e librit “Dead Man Walking” ku ajo rrëfen përvojën e saj me një të dënuar me vdekje në pritje të ekzekutimit: "Fjala do të qarkullojë në të gjithë globin se një shtet i Amerikës është i pari që tregon se jeta është më e fuqishme se vdekja, se dashuria është më e madhe se urrejtja." Praktika e ekzekutimit me inxheksion ka qenë në qendër të vemendjes që kur në ekzekutimet e fundit të kryera në Florida dhe Kaliforni i dënuari jetoi 30 minuta pas inxheksionit. Gjykata e Lartë po shqyrton nëse ekzekutime të tilla janë kushtetuese dhe pritet të japë vendimin në muajt e ardhshëm. //bsa//